Broj: 711-I-1316-P-200-16/18-14-16

Zagreb, 28. rujna 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice Bernardice Juretić, ministrice socijalne politike i mladih u razdoblju od 22. siječnja 2016. g. do 19. listopada 2016. g., pokrenutom Odlukom Povjerenstva broj:** **711-I-1053-P-200-16/18-12-16 od 13. srpnja 2018. g.,** na 23. sjednici, održanoj 28. rujna 2018. g., donosi sljedeću

**ODLUKU**

**Dužnosnica Bernardica Juretić, ministrica socijalne politike i mladih u razdoblju od 22. siječnja 2016. g. do 19. listopada 2016. g., povrijedila je načelo očuvanja vlastite vjerodostojnosti i nepristranosti propisanih člankom 5. stavkom 1. ZSSI-a, jer je kao ministrica 11. veljače 2016. g. potpisala Ugovor o pružanju socijalnih usluga s ustanovom Dom za ovisnike ZAJEDNICA SUSRET, u kojoj je do stupanja na javnu dužnost obavljala funkciju ravnateljice, te 14. srpnja 2016. g. sklopila Aneks** **Ugovora o pružanju socijalnih usluga kojim je povećan iznos za financiranje socijalnih usluga smještaja po korisniku.**

Obrazloženje

Povjerenstvo je na 18. sjednici, održanoj 13. srpnja 2018. g., pokrenulo postupak za odlučivanje o sukobu interesa protiv dužnosnice Bernardice Juretić, ministrice socijalne politike i mladih u razdoblju od 22. siječnja 2016. g. do 19. listopada 2016. g., zbog moguće povrede članka 5. stavka 1. ZSSI-a, jer je kao ministrica 11. veljače 2016. g. potpisala Ugovor o pružanju socijalnih usluga s ustanovom Dom za ovisnike ZAJEDNICA SUSRET, u kojem je do stupanja na javnu dužnost obavljala funkciju ravnateljice, kao i zbog sklapanja Aneksa Ugovora o pružanju socijalnih usluga od 14. srpnja 2016. g. kojim je povećan iznos za financiranje socijalnih usluga smještaja po korisniku, čime je mogla narušiti vlastitu vjerodostojnost i nepristranost.

Na odluku Povjerenstva o pokretanju postupka dužnosnica Bernardica Juretić dostavila je pisano očitovanje, koje je zaprimljeno u knjizi ulazne pošte Povjerenstva 30. kolovoza 2018. g., pod brojem: 711-U-2562-P-200-16/18-13-1.

U očitovanju dužnosnica Bernardica Juretić u bitnom navodi kako su joj stručne službe u Ministarstvu socijalne politike i mladih donijele na potpis Ugovor o pružanju socijalnih usluga s ustanovom Dom za ovisnike ZAJEDNICA SUSRET, s obrazloženjem kako je potrebno popisati novi ugovor zbog promjene zakonskih zastupnika, te da je u tom trenutku dužnosnica bila jedini ovlašteni potpisnik u Ministarstvu socijalne politike i mladih, s obzirom da zamjenici ministra još nisu bili imenovani. U odnosu na sklapanje Aneksa Ugovora o pružanju socijalnih usluga od 14. srpnja 2016. g. kojim je povećan iznos za financiranje socijalnih usluga smještaja po korisniku, dužnosnica ističe kako je korekcija ugovornih cijena učinjena zbog potreba rada udruga i povećanja cijena porasta troškova života, te da u ZAJEDNICI SUSRET ne sudjeluje od 2016. g.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu odredbi ZSSI-a, stoga je Bernardica Juretić povodom obnašanja dužnosti ministrice socijalne politike i mladih u razdoblju od 22. siječnja 2016. g. do 19. listopada 2016. g.obvezna postupati sukladno odredbama ZSSI-a.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Uvidom u Registar dužnosnika kojeg vodi Povjerenstvo utvrđeno je kako je dužnosnica Bernardica Juretić obnašala dužnost ministrice socijalne politike i mladih u razdoblju od 22. siječnja 2016. g. do 19. listopada 2016. g.

Povjerenstvo je uvidom u izvješće o imovinskom stanju dužnosnice Bernardice Juretić, koje je dužnosnica dostavila povodom stupanja i povodom prestanka obnašanja dužnosti ministrice socijalne politike i mladih, navela kako je obavljala funkciju ravnatelja Doma za ovisnike ZAJEDNICA SUSRET u razdoblju od 01. siječnja 2012. g. do 22. siječnja 2016. g.

Uvidom u podatke nadležnog sudskog registra Trgovačkog suda u Splitu, Povjerenstvo je utvrdilo kako je pod matičnim brojem subjekta: 060166648, OIB: 85510080762, upisana **ustanova Dom za odrasle osobe ovisnike o alkoholu, drogama ili drugim opojnim sredstvima ZAJEDNICA SUSRET (skraćeni naziv: Dom za ovisnike ZAJEDNICA SUSRET)**. Osnivač navedene ustanove je Humanitarna organizacija ZAJEDNICA SUSRET – SPLIT. Funkciju obnašatelja dužnosti ravnatelja obavlja je Antonia Peroš, ovlaštena za zastupanje od 23. siječnja 2016. g. do 22. siječnja 2017. g., a od 23. siječnja 2017. g. funkciju ravnatelja obavlja Suzana Horvat Kutle. Uvidom u podatke povijesnog izvatka za navedenu Ustanovu utvrđeno je kako je Bernardica Juretić obavljala funkciju vršitelja dužnosti ravnatelja u razdoblju od 24. rujna 2010. g. do 10. travnja 2012. g.,a od 10. travnja 2012. g. obavljala je funkciju ravnatelja ustanove. Dužnosnica je navedenu funkciju prestala obavljati 22. siječnja 2016. g.

Uvidom u podatke Registra udruga pri Ministarstvu uprave Povjerenstvo je utvrdilo kako je pod registarskim brojem: 00000596, OIB: 57535412801, upisana udruga **Humanitarna organizacija „ZAJEDNICA SUSRET“,** dok je Dina Drozdek bila upisana kao predsjednica udruge s početkom mandata 23. siječnja 2016. g. U spomenutom registru na dan 02. srpnja 2018. g. kao predsjednica i osoba ovlaštena za zastupanje upisana je Suzana Horvat Kutle, s početkom mandata 17. ožujka 2017. g.

Na zahtjev Povjerenstva, Ministarstvo socijalne politike i mladih u očitovanju od 06. srpnja 2016. g. navodi kako Ministarstvo nije u razdoblju od siječnja 2016. g. stupilo u poslovni odnos s udrugom Humanitarna organizacija „Zajednica susret“ sukladno javnom pozivu za prijavu programa ili programa temeljem Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (“Narodne novine“ broj 26/15.) niti je u istom razdoblju donijeta odluka o raspodjeli financijskih sredstva za provedbu projekata ili programa udruge. Spomenuta Udruga javljala se do prosinca 2015. g. na javne pozive Ministarstva socijalne politike i mladih, a posljednje odluke o raspodjeli financijskih sredstava za projekte Udruge u 2015. g. donijela je tadašnja ministrica socijalne politike i mladih Milanka Opačić.

Nadalje, u očitovanju se navodi kako između Ministarstva socijalne politike i mladih i ustanove Dom za odrasle osobe ovisnike o alkoholu, drogama i drugim opojnim sredstvima Zajednice susret, čiji je osnivačudruga Humanitarna organizacija „ZAJEDNICA SUSRET“ – SPLIT, postoji kontinuirani poslovni odnos od 2000. g. sukladno odredbama Zakona o socijalnijoj skrbi („Narodne novine“ broj 157/13., 152/14. i 99/15.). Konkretno, spomenuta Udruga ugovorni je pružatelj socijalnih usluga kod kojeg centar za socijalnu skrb korisniku rješenjem može priznati pravo na socijalnu uslugu smještaja. Financiranje socijalnih usluga podrazumijeva plaćanje troškova usluga po dostavljenom računu Ministarstvu za izvršenu uslugu.

Uz očitovanje, dostavljene su preslike Ugovora o pružanju socijalnih usluga od 11. veljače 2016. g., Rješenje od 21. prosinca 1999. g., Rješenje od 23. svibnja 2001. g., Rješenje od 19. studenog 2007. g.

Na dodatni zahtjev Povjerenstva, Ministarstvo socijalne politike i mladih dopisom od 25. srpnja 2016. g. očitovalo se kako ugovorni odnos za pružanje usluge smještaja između Ministarstva i Doma za ovisnike ZAJEDNICA SUSRET postoji kontinuirano 16 godina, a Ugovor o pružanju socijalnih usluga od 11. veljače 2016. g. sklopljen je isključivo iz razloga što je prethodni ugovor s Ministarstvom u ime Ustanove potpisala Bernardica Juretić, a kako je ista postala dužnosnica, došlo je do promjene obnašatelja funkcije ravnatelja ustanove, zbog čega je došlo do sklapanja spomenutog Ugovora, dok su ostale ugovorne odredbe ostale neizmijenjene. Nadalje, u očitovanju se navodi kako je Ministarstvo socijalne politike mladih u razdoblju od siječnja 2016. g. do srpnja 2016. g sklopilo 2 ugovora o pružanju socijalnih usluga na temelju članka 268. stavka 2. Zakona o socijalnoj skrbi i to sa ustanovom Moj dom Tandarić i Mali dom – Zagreb. Također, Ministarstvo socijalne politike i mladih nije objavilo javni poziv za dostavu ponuda za dodjelu ocjene usklađenosti sa standardima socijalnih usluga prema članku 201. Zakona o socijalnoj skrbi s obzirom da je u tijeku izrada podzakonskih propisa kojima će se definirati svi potrebni uvjeti.

Uz očitovanje, dostavljene su preslike dokumentacije vezane za javne pozivne koje je raspisalo Ministarstvo socijalne politike i mladih i na koje se javila udruga Humanitarna organizacija „ZAJEDNICA SUSRET“, dokumentacija vezana za ugovorni odnos Ministarstva socijalne politike i mladih i Doma za ovisnike ZAJEDNICA SUSRET, Odluka o mreži socijalnih usluga od 07. studenog 2014. g.

Uvidom u dostavljenu dokumentaciju utvrđeno je kako je ugovorni odnos između Ministarstvo socijalne politike i mladih i udruge Doma za ovisnike ZAJEDNICA SUSRET bilo reguliran **Ugovorom o međusobnim odnosima od 21. ožujka 2000. g.,** kojeg su sklopili ministar rada i socijalne skrbi Davorko Vidović i ravnateljica Doma Dragana Bašić-Lisičin, a kasnije i trima Aneksima spomenutog ugovora. Cijena smještaja za korisnike upućene rješenjem centra za socijalnu skrb iznosila je 2.500,00 kuna po korisniku.

Potom se spomenuti Ugovor i njegovi Aneksi stavljaju izvan snage sklapanjem **Ugovora o međusobnim odnosima od 26. svibnja 2006. g.**, kojeg su sklopili ministar zdravstva i socijalne skrbi Neven Ljubičić i ravnateljica Doma za ovisnike ZAJEDNICA SUSRET Dragana Bašić-Lisičin. Cijena smještaja za korisnike upućene rješenjem centra za socijalnu skrb iznosila je 2.750,00 kuna po korisniku. Sklopljena su i tri Aneksa ugovora; Aneksom br. 1. Ugovora o međusobnim odnosima od 01. srpnja 2008. g., kojeg su sklopili ministar zdravstva i socijalne skrbi Darko Milinović i ravnateljica Doma Dragana Bašić-Lisičin, povećan iznos cijene smještaja za korisnike na iznos od 3.750,00 kuna, dok je Aneksom br. 3. Ugovora o međusobnim odnosima od 25. studenog 2011. g., kojeg su sklopili ministar zdravstva i socijalne skrbi Darko Milinović i ravnateljica Doma Bernardica Juretić, povećan iznos cijene smještaja za korisnike na iznos od 5.000,00 kuna.

Ugovor o međusobnim odnosima od 26. svibnja 2006. g. i Aneksi istoga stavljeni su izvan snage **14. ožujka 2013. g.** kada jesklopljen je **Ugovor o međusobnim odnosima** između Ministarstva socijalne politike i mladih te ustanove Dom za ovisnike Zajednice susret. Ugovor je sklopljen na temelju članka 268. stavka 2. Zakona o socijalnoj skrbi, a primjenjuje se od 01. travnja 2013. g. do raspisivanja javnog natječaja za popunjavanje mreže socijalnih usluga. Istim ugovorom jednako su uređena međusobna prava i obveze među ugovornim stranama. Navedeni ugovor ispred Ministarstva potpisala je ministrica **Milanka Opačić**, a u ime ustanove **Bernardica Juretić**, te je cijena smještaja za korisnike određena u iznosu od **3.887,00 kuna.**

Dana **11. veljače 2016. g.** sklopljen je ugovor između **Ministarstva socijalne politike i mladih** i ustanove **Dom za ovisnike ZAJEDNICA SUSRET** na temelju članka 268. stavka 2. Zakona o socijalnoj skrbi kojim su međusobna, prava, obveze i odgovornosti u vezi s pružanjem i financiranjem socijalnih usluga smještaja, pod istim uvjetima koji su važili do sklapanja tog ugovora (za istovrsne usluge i jednaki broj korisnika po istoj cijeni). Ugovor je ispred Ministarstva socijalne politike i mladih potpisala dužnosnica **Bernardica Juretić**, a u ime ustanove **v.d. ravnateljica Antonia Peroš**.

Iz odredbi navedenog Ugovora od 11. veljače 2016. g. proizlazi kako je istim ugovoreno pružanje usluge smještaja (stanovanja, prehrane, njege, brige o zdravlju, psihosocijalni tretman i dr.) odraslim osobama ovisnicima o alkoholu, drogama i drugim opojnim sredstvima dok postoje razlozi uključenosti u programe rehabilitacije, i to do 102 korisnika za smještajne jedinice u Cisti Velikoj, na Čiovu te Ivanovcu, pri čemu mjesečni iznos trošak po korisniku iznosi 3.887,00 kuna. Plaćanje se obavlja uplatom na žiro račun ustanove najkasnije do kraja mjeseca ako je račun dostavljen do petog u tekućem mjesecu. Ugovorom se utvrđuje da sklopljen 11. veljače 2016. g., ali se određuje da se primjenjuje od 23. siječnja 2016. g. do završetka provedbe pregovaranja iz članka 201. Zakona o socijalnoj skrbi, na temelju provedenog javnog poziva, a najdulje do 31. prosinca 2016. g. Navedenim ugovorom stavljen je izvan primjene ugovor od 14. ožujka 2013. g.

Nadalje, uvidom u dostavljenu dokumentaciju utvrđeno je u odnosu na raspodjelu financijskih sredstava za projekte udruga u **2015. g.** povodom javnog poziva koje raspisalo Ministarstvo socijalne politike i mladih kako je ministrica Milanka Opačić donijela 30. lipnja 2015.g. Odluku o načinu raspodjele raspoloživih sredstava iz dijela prihoda od igara na sreću za 2015. g. namijenjenih financiranju projekata udruga u području rehabilitacije, tretmana i resocijalizacije ovisnika u ukupnom iznosu od 2.500.000,00 kuna, koja će se rasporediti na temelju poziva za prijavu projekata udruga. Ministrica Milanka Opačić donijela je 23. listopada 2015. g. Odluku o raspodjeli financijskih sredstava kojom su dodijeljena sredstva 20 udruga, a udruzi **Humanitarna organizacija „Zajednica susret“** dodijeljen je iznos od 150.000,00 kuna.

Nadalje, ministrica Milanka Opačić donijela je 10. ožujka 2015. g. Odluku o načinu raspodjele raspoloživih sredstava iz Državnog proračuna Republike Hrvatske namijenjenih financiranju projekata usmjerenih borbi protiv siromaštva i socijalne isključenosti u ukupnom planiranome iznosu od 24.000.000,00 kuna, pri čemu će se iznos od 17.500.000,00 kuna raspodijeliti za prioritetno područje 1. Projekti usmjereni osiguranju prehrane tijekom boravka u osnovnoj školi djeci iz socijalno ugroženih obitelji, prioritetno područje 2. Projekti usmjereni pomoći socijalno ugroženim obiteljima te iznos od 6.500.000,00 kuna za područje 3. Projekti usmjereni integraciji u život zajednice socijalno osjetljivih skupina. 07. rujna 2015. g. ministrica Milanka Opačić donijela je Odluku o raspodjeli sredstava kojom je udruzi Humanitarna organizacija „Zajednica susret“ dodijeljen iznos od 160.000,00 kuna u sklopu projekata usmjerenih podršci integraciji u zajednicu bivših zatvorenika te njihovih obitelji u sklopu projekta 3. Ukupno su sredstva odobrena 45 pravnih osoba za sve projekte u iznosu od 6.486.104,00 kuna.

U priloženoj dokumentaciji nalazi se i obrazac prijave udruge Humanitarna organizacija „Zajednica susret“ od 06. kolovoza 2015. g. za prioritetno područje 2., naziv projekta „Pokreni se, za život bori se“, zatraženi od Ministarstva iznosi 150.000,00 kuna. U prijavi se navodi kako je Dom za ovisnike Zajednice susret partnerska organizacija po navedenom projektu te da će se suradnja temeljiti na upućivanju korisnika u programe resocijalizacije.

Također, dokumentaciji prileži i obrazac prijave udruge Humanitarna organizacija „Zajednica susret“ od06. kolovoza 2015. g. za prioritetno područje 1., naziv projekta „Novi početak“, kojim se traži od Ministarstva iznosi 150.000,00 kuna. U prijavi se navodi da je Dom za ovisnike Zajednice susret partnerska organizacija po navedenom projektu te da će se suradnja temeljiti na upućivanju korisnika u programe resocijalizacije.

Dokumentaciji prileži i obrazac prijave udruge Humanitarna organizacija „Zajednica susret“ od24. travnja 2015. g. za prioritetno područje 2. i 3., naziv projekta “Treća kuća“, kojim se traži od Ministarstva iznosi 200.000,00 kuna. U prijavi se navodi da je Dom za ovisnike Zajednice susret partnerska organizacija po navedenom projektu te da će se suradnja temeljiti na upućivanju korisnika u programe resocijalizacije.

Sve navedene prijave za udrugu Humanitarna organizacija „Zajednica susret“ podnijela je Bernardica Juretić, kao voditeljica projekata i osoba ovlaštena za zastupanje.

Dana 4. studenoga 2015. g. sklopljen je između Ministarstva socijalne politike i mladih i navedene Udruge Ugovor o dodjeli financijskih sredstava kojim je udruzi za projekt „Pokreni se, za život bori se“ dodijeljen iznos od 150.000,00 kuna. Istog dana je između istih ugovornih strana sklopljen ugovor o dodjeli financijskih sredstava kojim je udruzi za projekt „Novi početak“ dodijeljen iznos od 138.000,00 kuna, dok je 01. listopada 2015. g. između istih ugovornih strana sklopljen ugovor o dodjeli financijskih sredstava kojim je udruzi za projekt „Treća kuća“ dodijeljen iznos od 160.000,00 kuna. Sve navedene ugovore ispred Ministarstva potpisala je ministrica Milanka Opačić, dok je u ime udruge potpisnik Bernardica Juretić, kao ovlaštene osoba za zastupanje iste.

Nadalje, Ministarstvo socijalne politike i mladih **23. lipnja 2016. g.** objavilo je poziv za prijavu programa i projekata udruga u području resocijalizacije i rehabilitacije ovisnika. Nakon provedene natječajne procedure i procjene kvalitete prijavljenih programa i projekata **7. studenog 2016. g**. ministrica za demografiju, obitelj, mlade i socijalnu politiku **Nada Murganić** donijela je Odluku o raspodjeli financijskih sredstva za projekte i programa udruga u području resocijalizacije i rehabilitacije ovisnika. Po donošenju spomenute odluke sklopljeni su ugovori o dodjeli financijskih sredstava i uređenju međusobnih prava, obveza i odgovornosti za provođenje projekta/programa u 2016./2017., među kojima je i Humanitarna organizacija ZAJEDNICA SUSRET, a navedeni Ugovor potpisale su ministrica Nada Murganić i Dina Drozdek, kao predsjednica Udruge i osoba ovlaštena za zastupanje iste.

U odnosu na sklapanje Aneksa Ugovora o pružanju socijalnih usluga između Bernardice Juretić kao ministrice i ustanove Dom za ovisnike ZAJEDNICA SUSRET, kojim je došlo do povećanja iznos sa 3.887,00 kuna na 4.500,00 kuna po korisniku, u dopuni očitovanja od **27. rujna 2016. g.** Ministarstvo socijalne politike i mladih navodi kako je Ministarstvo sklopilo Anekse Ugovora o pružanju socijalnih usluga na način da je izvršena korekcija ugovornih cijena smještaja za sva četiri pružatelja usluga - Udruga za borbu protiv ne-ovisnosti, Udruga PET PLUS, Dom za odrasle osobe ovisnike o alkoholu, drogama i drugim opojnim sredstvima ZAJEDNICA SUSRET i Udruga za prevenciju ovisnosti, pomoć ovisniku i povremenom uzimatelju opojen droge i obitelji „Moji dani“, kojim je došlo do povećanja cijene smještaja po korisniku na iznos od 4.500,00 kuna. Riječ je o dugogodišnjim ugovornim partnerima koji su imali ugovorene cijene u različitim iznosima, pa tako i nejednake uvjete za pružanje usluga korisnicima. Samoj korekciji cijena usluga smještaja za navedenu skupinu prethodili su pojedinačni zahtjevi pružatelja usluga, na temelju kojih je izvršena analiza njihove opravdanosti, a potom je Ministarstvo ugovorom utvrdilo jednaki iznos cijene smještaja za sva četiri pružatelja usluga, uzimajući u obzir porast troškova života, činjenicu kako se radi o specifičnoj korisničkoj skupiti, te varijabilnoj razini popunjenosti smještajnih kapaciteta u pojedinim razdobljima tijekom godine. U očitovanju se također napominje kako je Ministarstvo u 2016. g. pristupilo korekciji visine cijena i za druge korisničke skupine i druge vrste usluga.

Uz očitovanje, dostavljene su preslike Aneksa br. 3 Ugovora o međusobnim odnosima od 14. srpnja 2016. g. sklopljenog sa Udrugom za borbu protiv ne-ovisnosti, Aneksa br. 2 Ugovora o pružanju socijalnih usluga od 14. srpnja 2016. g. sklopljenog sa Udrugom PET PLUS, Aneksa Ugovora o pružanju socijalnih usluga od 14. srpnja 2016. g. sklopljenog saudrugom Dom za odrasle osobe ovisnike o alkoholu, drogama ili drugim opojnim sredstvima ZAJEDNICA SUSRET, Aneksa br. 3 Ugovora o međusobnim odnosima od 14. srpnja 2016. g. sklopljenog sa Udrugom za prevenciju ovisnosti, pomoć ovisniku i povremenom uzimatelju opojen droge i obitelji „Moji dani“.

Uvidom u **Aneks Ugovora o međusobnim odnosima od 14. srpnja 2016. g.** utvrđeno je kako su mijenjane odredbe Ugovora od 11. veljače 2016. g. na način da je povećan iznos na 4.500,00 kuna po korisniku, rok plaćanja skraćen je na do 15. u mjesecu ako račun bude dostavljen do 5. u tekućem u mjesecu, s time da se odredbe Aneksa ugovora primjenjuju od 01. kolovoza 2016. g., dok su sve ostale odredbe Ugovora ostale neizmijenjene. Sve navedene ugovore ispred Ministarstva potpisala je ministrica Bernardica Juretić, a ispred ustanove Dom za odrasle osobe ovisnike o alkoholu, drogama i drugim opojnim sredstvima ZAJEDNICA SUSRET v.d. ravnateljica Antonia Peroš. Cijena smještaja, prije izvršene korekcije ugovornih cijena smještaja, za Udrugu za borbu protiv ne-ovisnosti iznosila je 3.750,00 kuna, za Udrugu PET PLUS iznosila je 2.700,00 kuna, te za Udrugu za prevenciju ovisnosti, pomoć ovisniku i povremenom uzimatelju opojen droge i obitelji „Moji dani“ iznos od 3.750,00 kuna.

Slijedom navedenog, na temelju uvida u podatke upisane u sudski registar nadležnih trgovačkih sudova, navoda iz podnesenog očitovanja same dužnosnice i prikupljene dokumentacije, Povjerenstvo je u provedenom postupku nedvojbeno utvrdilo kako je dužnosnica Bernardica Juretić propustom pravilnog upravljanja situacijom koja ostavlja vanjski dojam da nije svjesno postupila kada je kao dužnosnica potpisala Ugovor o pružanju socijalnih usluga i Aneks Ugovora o pružanju socijalnih uslugas udrugom Dom za ovisnike ZAJEDNICA SUSRET, u kojoj je obavljala funkciju ravnatelja do stupanja na javnu dužnost ministrice socijalne politike i mladih, povrijedila načela djelovanja propisanih člankom 5. stavkom 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi ZSSI-a. Za povredu načelna obnašanja javnih dužnosti propisanih člankom 5. ZSSI-a spomenuti Zakon nije propisao mogućnost izricanja sankcija.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Uputa o pravnom lijeku:** Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnica Bernardica Juretić, elektronička dostava
2. Podnositelji prijava
3. Objava na internetskoj stranici Povjerenstva
4. Pismohrana